BESLUTNING [1] om situationen i det sydlige Afrika

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

A. der henviser til sine tidligere beslutning om udviklingen i det sydlige Afrika,

B. der støtter den namibiske regerings fiskeripolitik og den bæredygtige udnyttelse af andre havressourcer inden for Namibias territorialfarvande,

C. der er bekymret over den fortsatte og alvorlige tørkesituation og manglen på vand, som truer fødevareproduktionen, industrien og sundheden i Namibia,

D. der er opmuntret over den fortsatte dialog mellem Angolas regering og UNITA med henblik på at lette gennemførelsen af de grundlæggende principper i Lusaka-aftalen,

E. der påskønner den rolle, som Den Europæiske Union og det internationale samfund har spillet for at lette fredsprocessen i Angola,

F. der bemærker de fortsatte bestræbelser, der gøres af Mozambiques regering for at bringe landets økonomi på fode og konsolidere de demokratiske institutioner i landet,

G. der glæder sig over Kongeriget Swazilands initiativ til at indlede en samrådsproces med henblik på at ændre landets forfatning,

H. der konstaterer, at den nuværende politiske situation i Zambia vedrørende den konstitutionelle debat søges løst af regeringen og Zambias befolkning, samt, at der er forberedelser i gang til det kommende præsident- og parlamentsvalg, der skal afholdes inden årets udgang,

I. der noterer sig den kontinuerlige forhandling mellem Sydafrikas regering og Den Europæiske Union om en handels- og samarbejdsaftale, samt sydafrikansk kvalificeret medlemskab af Lomé-konventioner, og Georgetown-aftalen,

J. der er klar over, at Sydafrikas evne til at forbedre sin økonomi og handelsforbindelser vil være af afgørende betydning for konsolideringen af dets spæde demokrati og for sikringen af politisk stabilitet i den sydafrikanske region som helhed,

K. der med bekymring bemærker de vanskeligheder, som Den Europæiske Union har oplevet under disse forhandlinger, navnlig med hensyn til de handelsmæssige aspekter, og som er klar over, at sådanne handelsaspekter skal være til støtte for den regionale økonomiske vækst og integration,

L. der er opmuntret over det tilsagn, som landene i Det Sydafrikanske Udviklingsfællesskab (SADC) har givet om opretholdelse af politisk stabilitet, samt over gennemførelsen af integreret bæredygtig økonomisk udvikling i regionen,

M. der glæder sig over oprettelsen den 28. juni af SADC-organet om politik, forsvar og sikkerhed,

N. der desuden glæder sig over undertegnelsen den 24. august 1996 af følgende SADC-protokoller om:

- handel,

- bekæmpelse af ulovlig narkotikahandel,

- energi og

- transport, kommunikationsmidler og meteorologi,

1. henstiller indtrængende til Den Europæiske Union, at den i sit ønske om at indgå en fiskeriaftale med Republikken Namibia er opmærksom på arbejdsløshedssituationen i Namibia og vigtigheden af at bevare fiskeriressourcer gennem videnskabelig forskning og ansvarlig udnyttelse;

2. henstiller indtrængende til Den Europæiske Union at yde hårdt tiltrængt bistand i form af fødevarehjælp, vandforsyning til landområder og forsyning af lægeudstyr og medicin for at forhindre en omfattende stigning i tørkerelaterede sygdomme;

3. tilskynder Angolas regering og UNITA ti at uddybe den nationale forsoningsproces;

4. opfordrer Den Europæiske Union og det international samfund til at fortsætte bistanden til Angola for at sikre, at hastigheden i den igangværende demobilisering opmuntres og opretholdes, for at lette organisationen af de angolanske væbnede styrker samt bistand til genopbygningen og rehabiliteringen af økonomien, de demokratiske institutioner, minefjernelsesoperationer og humanitær hjælp og nødhjælp til flygtninge og forviste personer;

5. roser Sydafrika for den støtte, det giver til uddannelsesforanstaltninger i forbindelse med fjernelsen af landminer i Angola;

6. gentager sin opfordring til Den Europæiske Union om at fortsætte sin bistand til genopbygningsbestræbelserne og til konsolideringen af demokratiske institutioner i Mocambique samt om at øge sin finansielle og tekniske bistand til fjernelsen af landminer for at gøre det muligt for hjemsendte soldater og andre at gå i gang med udvidet landbrugsvirksomhed;

7. appellerer til Den Europæiske Union og det internationale samfund om at tilbyde Kongeriget Swaziland finansiel, materiel og politisk støtte til konsolideringen af samrådsprocessen for fastsættelsen af landets nye forfatning;

8. glæder sig over den igangværende brede dialog mellem partierne, der gennemføres på initiativ af Zambias regering, og udtrykker tillid til det zambiske folks evne og politiske vilje til at løse deres problem;

9. glæder sig over de skridt, der er taget af den zambiske regering for at indføre mekanismer til sikring af, at de kommende præsident- og parlamentsvalg bliver frie og retfærdige, i overensstemmelse med demokratiske principper, god regeringsførelse og respekt for menneskerettighederne;

10. støtter i den henseende de indbydelser, som Zambias regering har sendt til Den Paritetiske Forsamling AVS-EU og det internationale samfund om at overvåge og observere valgene;

11. betoner endnu en gang, at det er nødvendigt med den størst mulige kompatibilitet mellem en handelsordning mellem EU og Sydafrika og den Lomé-handelsordning, der anvendes over for andre SADC-lande, der e med i det interne samarbejdsprogram i det sydlige Afrika;

12. giver fortsat sin støtte til Sydafrikas ansøgning om kvalificeret medlemskab af Lomé-konventionen, idet der henvises til de direkte og indirekte virkninger for andre lande i regionen;

13. opfordrer Den Europæiske Union til at gøre en indsats for at skabe mulighed for, at Sydafrika kan blive en kvalificeret part af Lomé-konventionen, samt på tilfredsstillende vis at indgå en meningsfyldt bilateral aftale så hurtigt som muligt;

14. beklager den holdning, som Den Europæiske Union har indtaget ved at foreslå en handelsordning med Sydafrika, som bl.a. på forhånd udelukker en lang række sydafrikanske eksportprodukter fra en handelsaftale, og som ikke tager hensyn til, hvad der er ægte gunstigt for Sydafrikas og regionens udviklingsbehov;

15. mener, at Den Europæiske Union konkret i form af handlinger skal opfylde de stærke politiske erklæringer, der er fremsat over for Sydafrika og det sydlige Afrika, og som bl.a. er indeholdt i EU's erklæring af 19. april 1994 og Berlin-erklæringen fra september 1994;

16. beklager EU's fiasko med effektivt at løse problemet med regional kumulation under Lomé-oprindelsesbestemmelserne ved at fastsætte en »ad hoc«-bestemmelse, som hindrer den mest effektive udnyttelse af denne facilitet til fremme af det regionale samarbejde;

17. roser Den Europæiske Union for dens bistand i projekter med henblik på integreret regionaludvikling som f.eks. det regionale program til kontrol af tsetsefluen og sovesyge (trypanosomiasis - RTTCP), som sammen med minefjernelsesoperationer vil øge det sociale velbefindende for befolkningen i området, og henstiller indtrængende til Den Europæiske Union at fortsætte sin bistand på dette område;

18. gentager sit krav om, at Den Europæiske Union øger sin bistand til det sydlige Afrika som helhed i overensstemmelse med det voksende medlemskab af SADC;

19. roser det parlamentariske SADC-forums intention om at udvikle sig til at blive SADC's parlamentariske arm, og tilskynder forumet og Europa-Parlamentet til at uddybe og udvide deres forbindelser yderligere;

20. mener, at der er et stort spillerum for samarbejde mellem SADC-Organet om Politik, Forsvar og Sikkerhed og EU inden for for forebyggende diplomati, konfliktforebyggelse, forvaltning og problemløsning i Afrika;

21. henstiller til Den Europæiske Union at sikre, at fødevarehjælp og enhver anden form for nødhjælp, der tildeles, skal tildeles oven i den udviklingsbistand, som måtte være tildelt til regionen, og at den administreres på en sådan måde, at den ikke påvirker den regionale økonomi negativt;

22. opfordrer Europa-Kommissionen til fortsat at gennemføre undersøgelser af, hvordan den foreslåede frihandelsaftale mellem EU og Sydafrika kunne indvirke både på Sydafrikas og på nabostaternes industri, samt af hvordan den foreslåede aftale kan lette uddybningen af den regionale integration i SADC-landene, særligt hvad angår SADC-handelsprotokollen;

23. opfordrer i den forbindelse Den Europæiske Unions medlemsstater og Kommissionen til at tage hensyn til de store omkostninger for Sydafrika - og dets SACU- og SADC-naboer - i forbindelse med tilpasningen til en proces med øget liberalisering af handelen, som det i øjeblikket foreslås af EU;

24. opfordrer indtrængende Den Europæiske Union og det internationale samfund til at øget støtten til det sydlige Afrika for at afhjælpe den katastrofesituation, der er opstået på grund af oversvømmelser og tørke, og også at udvikle effektive langsigtede katastrofeberedskabs- og forebyggelsesmekanismer i regionen;

25. henstiller til det internationale samfund og navnlig til EU yderligere at tildele midler til regionale samarbejdsaktiviteter i det sydlige Afrika med henblik på at bekæmpe fattigdommen, samt for at skabe grobund for funktionelle samarbejdsprogrammer;

26. opfordrer det internationale samfund og navnlig EU til at fortsætte støtten til den demokratiske proces i det sydlige Afrika og til regionens bestræbelser på at etablere de demokratiske institutioner, der er nødvendige for at beskytte og konsolidere de spæde demokratier i regionen;

27. pålægger sine formænd at sende denne beslutning til AVS-EU-Rådet, Kommissionen, Det Sydafrikanske Udviklingsfællesskab (SADC) og Sydafrikas regering.